Lene Espersen (KF), 2003-12-10:
Ja, det er sjældent, at man er i en situation, hvor regeringen overtrumfer partierne i Folketinget, men for så vidt angår dette lovforslag, må man jo nok konkludere, at de fleste partier ikke er indstillet på at gå så vidt, som regeringen havde forestillet sig. Jeg er enig med de mange, der har sagt, at for så vidt angår spørgsmålet om at begrænse de alt for mange tilfælde af voldelige overfald, trusler osv., hvor man har anvendt kniv, for så vidt angår at begrænse den problemstilling, drejer det sig meget om holdningsbearbejdelse.
Det er også det, der er grundlaget for, at regeringen valgte den meget vidtgående model at lave et generelt knivforbud.
Vi var klar over, at forslaget var vidtgående, og jeg er også bekendt med, at det for nogle vil virke meget indgribende, at de ikke længere vil kunne gå med f.eks. en schweizerkniv i lommen, uden at der er et særligt anerkendelsesværdigt formål med det.
Det antal mails, som jeg selv og nok alle Folketingets medlemmer har modtaget, vidner om, at det her virkelig er noget, der optager sindene, og det synes jeg at man skal respektere.
Jeg vil blot her fra talerstolen også gerne understrege, at vores forslag skulle ses i lyset af nogle af de meget grove overfald, hvor knive må have været anvendt, og hvor vi simpelt hen har set det som et rigtigt skridt ud fra et holdningsbearbejdende sigte at arbejde for et forbud.
Det er trods alt et klart signal at sende, at man ikke tolererer, at man bærer kniv på offentlige steder, undtagen hvis det er absolut nødvendigt.
Vi skal også huske på, på trods af at man måske kan more sig en smule over, at et så drastisk skridt overhovedet kan blive foreslået, at nogle af disse lovlige foldeknive rent faktisk i dag bliver brugt til voldskriminalitet.
Men jeg har noteret mig under debatten i dag, at mange af partierne, hvis man ikke ligefrem er modstander af lovforslaget, så sådan set er tilhængere af de øvrige dele af lovforslaget, men synes, det er for vidtgående med et generelt forbud, for så vidt angår spørgsmålet om at bære lommekniv.
Det gælder Socialdemokratiet og Dansk Folkeparti.
Jeg vil godt tilkendegive i dag, at jeg er tilfreds med, at hvad angår de der andre stramninger, er der et bredt flertal, der bakker op om lovgivningen.
Derfor vil jeg naturligvis også i forbindelse med det videre udvalgsarbejde tage skridt først og fremmest til at indhente oplysninger fra Norge og Sverige, som det blev efterlyst af hr. Per Kaalund, for at se, hvorledes disse lande praktiserer håndhævelsen af reglerne om små foldeknive.
Jeg synes f.eks. også, at det vil være meget relevant, som hr. Per Dalgaard var inde på, at se, om der er nogen tekniske afgrænsninger.
Man kan sige, at der er visse typer knive, man ganske enkelt forbyder, selv om klingen er under 7 cm, mens det fortsat kan være lovligt at gå med schweizerknive og multiværktøjer, som mange gør.
Men regeringen, og det har jeg også allerede tilkendegivet, er absolut indstillet på at justere forslaget på det punkt.
Jeg tror blot, vi må se i øjnene, at det er holdningsbearbejdelse, der skal til, samt selvfølgelig en mere effektiv lovgivning.
Jeg vil sige til fru Elisabeth Arnold, der flere gange har været inde på den problemstilling, at man også kan benytte andet end knive, f.eks. en hattenål eller et lille stykke glas, at det sådan set også er det, vi forsøger at tage højde for i forbindelse med lovforslaget ved at give en bemyndigelse til, at også den type spidse genstande kan forbydes.
Så vi forsøger at gøre et behjertet forsøg uden at lave lange opremsninger.
Men det er naturligvis ikke en enkel sag, fordi man altid kan komme med mange gode eksempler på, at formålet er anerkendelsesværdigt.
Men for så vidt angår spørgsmålet om de spidse genstande, forsøger vi rent faktisk i lovforslaget at tage højde for den problemstilling. Det, jeg nok synes er noget af det væsentligste i forbindelse med lovforslaget, er, at der i hvert fald også - hvis vi ser bort fra forbuddet - tegner sig et bredt flertal for de andre områder.
Det gælder bl.a. en skærpelse
af reglerne
, så man ikke mere skal tages to gange for ulovlig besiddelse af kniv, før man risikerer en frihedsstraf.
Det er spørgsmålet om det relevante i f.eks. at bære kniv i ungdomsklubber og på diskoteker; det tror jeg ville have en holdningsbearbejdende effekt og forhåbentlig medvirke til at skabe mindre vold i samfundet. Men som sagt har vi respekt for, at man synes, at lovforslaget har været for vidtgående, og derfor er vi også indstillet på at justere det, så et flertal i Folketinget kan gennemføre de nødvendige stramninger på det her område.